Louis Bastien

Louis BASTIEN [bastjen] ( en Obernai apud Strasburgo –  en Parizo) estis franca esperantisto kaj intendanto-generalo, prezidanto de Universala Esperanto-Asocio (1934-1936) kaj de Internacia Esperanto-Ligo (1936-1947).

 Esperanta agado 

eta|dekstre|Eldonaĵo de 1950 de Naŭlingva Etimologia Leksikono.
Bastien esperantiĝis en 1902 kaj okupis sin pri la propagando unue en norda, poste en orienta Francio. Li fariĝis vicprezidanto de "Société pour la propagation de l'Espéranto" (SFPE) kaj interesiĝis pri la internacia organizo de la movado. En 1909 li eniris la Lingvan Komitaton (LK) kaj restis ĝia membro kaj tiu de la posta Akdademio de Esperanto dum pli ol 50 jaroj. Li ankaŭ estis prezidanto de la sekcio de la Teknikaj Vortaroj de la LK kaj precipa kunlaboranto de la Enciklopedio de Esperanto (1933).

Dum la Universala Kongreso en Stokholmo en 1934 li estis elektita prezidanto de Universala Esperanto-Asocio (UEA). La 18-an de septembro de 1936 lia Estraro alvokis al la fondiĝo de nova asocio, nome Internacia Esperanto-Ligo (IEL). Tiel estiĝis "skismo", ĉar precipe svisaj membroj daŭrigis la malnovan, "Ĝenevan" UEA. Bastien estis IEL-prezidanto ĝis 1947, kaj post la kunfandiĝo de IEL kaj UEA li fariĝis Honora Prezidanto de UEA.  En 1955, li antaŭparolis en la libro de Pierre Delaire L'Espéranto en douze leçons. Li mortis en aprilo 1961.

 Leksikografio 
En 1907 aperis lia t.n. Naŭlingva Etimologia Leksikono. Malgraŭ la nomo ĝi ne estis vere etimologia vortaro, sed kompara tabelo de 2.445 Esperantaj kapvortoj kaj sam-etimaj vortoj el la latina, franca, itala, hispana, portugala, germana, angla kaj rusa. Ĝi precipe celis pruvi, ke la Esperantaj vortoj estas bone motivitaj kaj baziĝas sur similaj vortoj el la tiuepoke  plej gravaj lingvoj.  Ĝi krome havis lern-faciligan, pedagogian celon. 2a plilarĝigita eldono kun 4.155 kapvortoj aperis en 1950. Malgraŭ multaj klopodoj kaj unuopaj kontribuoj la unuajn vere etimologiajn vortarojn de Esperanto verkis nur Ebbe Vilborg (1989-2001) kaj André Cherpillod.

Lia poŝvortaro franca-esperanta de 1932 ĝuis bonan akcepton apud la pli ampleksa kaj grava "Kompleta Vortaro Franca-Esperanto" de Émile Grosjean-Maupin. Aperis entute kvin eldonoj, la lasta en 1960.

La lasta vortara verko de Bastien estis terminareto el lia profesia fako, nome la "Militista vortareto" de 1955 kun interesaj terminoj ĝis tiam apenaŭ traktitaj en Esperanto.

 Verkoj 
 Naŭlingva Etimologia Leksikono, 1907, 2a plilarĝigita eld. 1950.
 Bossuet, Funebra Parolado de Princo de Condé, 1911 (tradukis)
 Poŝvortareto por francoj, 1932, 2a rev. kaj plilarĝigita eld. 1937, 4a 1955, 5a kaj lasta 1960
 kontribuoj al Enciklopedio de Esperanto, 1934
 Militista vortareto, Esperanta, franca, angla, germana, itala, 1955

 Bibliografio 
 Jacques Bernard, Louis Bastien: Homme de bien 
 Malmgren, Ernfrid. Generalo Louis Bastien in memoriam. Nekrologo en: Esperanto 1961/5, p. 81 (kun foto)

 Eksteraj ligiloj 

 Libroj de kaj pri Louis Bastien en la Kolekto por Planlingvoj kaj Esperantomuzeo 
 Artikoloj de kaj pri Louis Bastien en Elektronika Bibliografio de Esperantaj Artikoloj (EBEA)
 Tabela biografio  en la franca kaj fotoj

Kategorio:Francaj esperantistoj
Kategorio:Esperanto-vortaristoj
Kategorio:Prezidantoj de UEA
Kategorio:Estraranoj de UEA